የ3ኛ ዲግሪ ትምህርት ዕድሎችን ተነፍገናል- የቀዶ ሕክምና ማሕበር አባላት
የሶስተኛ ዲግሪ (ፒኤችዲ) ትምህርት ዕድሎችን እንዳናገኝ በመነፈጋችን ሙያችንን ማሳደግ አልቻልንም ሲሉ የኢትትዮጵያ የተቀናጀ ድንገተኛ ቀዶ ሕክምና መኮንኖች ማሕበር አባላት ገለጹ፡፡የማህበሩ አባላት ሀገሪቷ በጤናው ዘርፍ በተለይም በእናቶችና ሕፃናት ሞት ቅነሳ ላስመዘገበችው ውጤት ዓይነተኛ ሚና እንደተወጡ ገልጸው ይህን አስተዋፅአቸውን በሶስተኛ ዲግሪ ትምህርት በማጎልበት ይበልጥ ከፍ ለማድረግ ለጤና ጥበቃ ሚንስቴር ያቀረቡት ጥያቄ ምላሽ እንዳላገኘ ለዋልታ ቅሬታቸውን ገልፀዋል፡፡በግል የጤና ተቋማት ለመስራት የቀረቡትም ጥያቄ ውድቅ እንደተደረገባቸውና በመንግስታዊ የጤና ተቋማት ብቻ ተወስነው እንዲያገለግሉ መገደዳቸውንና ተጨማሪ የሚገቧቸውን ጥቅማጥቅሞች ማግኘት እዳልቻሉ አክለው ገልጸዋል፡፡ከቅሬታ አቅራቢወቹ መካከል አቶ አለኸኝ ወርቁ እንደተናገሩት በማሕጸንና ፅንስ፣ በአጥንት እንዲሁም በቀዶ ሕክምና ሙያቸውን ለማሻሻልና በዘርፉ ያለውን የባለሙያ እጥረት ለመቅረፍ የበኩላቸው ለማድረግ ፍላጎት ቢኖራቸውም ማሳካት አልቻሉም፡፡አሁን ባላቸው የትምህርት ዝግጅት የሚመጥን የሙያ ደረጃ እንዳልተዘጋጀላቸውና ተጨማሪ ስራዎችን ለማከናወን አንቅፋት አንደሆነባቸው የነገሩን ደግሞ አቶ የሱፍ አብዱልቃድር ከጫንጮ ሆስፒታል ናቸው፡፡ከሰባት መቶ በላይ አባላት ያሉት ማህበሩ ከተመሰረተ ስድስት ዓመታትን እንዳስቆጠረና በተለይም በገጠሩ የኢትዮጵያ አካባቢዎች በመዝለቅ ሙያዊ አገልግሎት እየሰጠ መሆኑን ተመለክቷል፡፡የዋልታ ሚዲያና ኮሚዩኒኬሽን ኮርፖሬት በጉዳዩ ዙሪያ ከጤና ጥበቃ ሚንስቴር ማብራሪያ ለማግኘት በተዳጋጋሚ ሙከራ ቢያደርግም ምላሽ ማግኘት አልቻለም፡፡ 